Die ANC-regering praat van 'n nuwe benadering tot die ekonomie ná Covid – een waar die staat 'n groter rol sal speel om ongelykhede aan te pak en die ekonomie aan die brand te skop. Maar sonder 'n doeltreffende staatsmasjinerie sal dit misluk. Jacob Mamabolo, die Gautengse sekretaris van die SAKP en 'n lid van die provinsiale kabinet, is al vir jare 'n vaandeldraer vir ’n bekwame “ontwikkelingstaat”. ANNELIESE BURGESS het met hom daaroor gesels.
Elke Woensdagoggend om 06:30 het Jacob Mamabolo sy plek ingeneem om 'n groot tafel met al die leiers van die verskeie werkgroepe vir die weeklikse projekvergadering. Die terugvoering was brutaal op die man af en daar was nie plek vir wollerige mooipraatjies en flou verskonings nie – vordering en verbeterings is gemeet in harde data en 'n sogenaamde “track en trace”-sisteem het elke stap van die verskeie produksieprosesse gevolg...